Nordjyllands Politi har indtil videre ikke haft meget at se til i denne weekend.

Der har som sædvanlig været masser af festglade mennesker i de nordjyske gader i denne weekend, men politiet har ikke haft meget at se til. Nordjyllands Politi har natten til søndag kun haft en enkelt mand til at sove i detentionen, og natten til lørdag var billedet det samme. - Vores patruljer melder ind, at de udelukkende har mødt glade mennesker. Tak til alle jer der har været en del af festmiljøet i Nordjylland i nat, skriver Nordjyllands Politi søndag morgen i en pressemeddelelse. Politiet oplyser, at der meldes om glatte veje i hele Nordjylland, men indtil videre har det glatte føre ikke ført til uheld.